Efter udskydelse: Søren Pape skal i nyt samråd om overvågning

Enhedslisten kalder det fuldstændig uacceptabelt, at justitsministeren opretholder den danske telelogning, selv om den er i strid med EU-retten.

Den konservative justitsminister Søren Pape Poulsen (K) kan se frem til at blive kaldt i endnu et samråd om den danske masseovervågning.

Enhedslistens retsordfører, Rune Lund, bebuder en stribe nye spørgsmål og derefter samrådet, efter at Søren Pape har besluttet at opretholde de danske logningsregler endnu mindst et lille års tid.

Læs også: Søren Pape Poulsen udskyder igen at lovliggøre masseovervågning

Allerede på det første samråd, som fandt sted i marts sidste år og også var indkaldt af Rune Lund, erkendte justitsministeren, at de danske regler strider med EU-retten. Det blev klart med en dom fra EU-domstolen afsagt i december 2016 mod det svenske teleselskab Tele2.

Sverige skrottede derfor kravene om, at teleselskaberne skal registrere, hvor kunderne befinder sig, og hvem de kommunikerer med. Men i Danmark gælder kravene stadig, og Søren Pape når nu heller ikke at ændre dem inden sommerferien, sådan som han tidligere havde planer om.

Rune Lund kalder det både »klart ulovligt« og »fuldstændig uacceptabelt«, at justitsministeren opretholder den danske overvågning.

»Justitsministeren, som selv mener, at han er lov og ordens-minister fra et lov og ordens-parti, ignorerer fuldstændig, at to domme nu har slået fast, at den danske logning og alligevel og fortsætter bare,« lyder det fra den røde retsordfører.

»Det er meget åbenlyst, hvad der skal ske: Når noget er ulovligt, skal det stoppe med det samme. Men forhold, som er åbenlyst ulovlige, ser regeringen højt og flot på,« tilføjer han.

Læs også: Nu bliver det første teleselskab slæbt i retten for masseovervågning af danskerne

Rune Lund er godt klar over, at kun de tre venstrefløjspartier Alternativet, SF og Enhedslisten har protesteret mod logningen af danskerne. Justitsministeren har altså et bredt flertal bag sig til at opretholde overvågningen, uanset den juridiske tilstand.

»Det kan godt være, at det er som at slå i en dyne, men det ændrer ikke på, at det er ulovligt, så vi bliver nødt til at lægge maksimalt pres,« siger han.

»Det bliver spændende at se, hvad ministerens nye forklaring på at fortsætte masseovervågningen af samtlige borgere i dette land.«